KIRJALLINEN KYSYMYS E-2050/02 esittäjä(t): Olivier Dupuis (NI) komissiolle. Tiibetiläisten pidättäminen Nepalissa.



Virallinen lehti nro 161 E , 10/07/2003 s. 0011 - 0012



KIRJALLINEN KYSYMYS E-2050/02 esittäjä(t): Olivier Dupuis (NI) komissiolle (10. heinäkuuta 2002) Aihe: Tiibetiläisten pidättäminen Nepalissa Nepalin maahanmuuttoviranomaisten mukaan 12 tiibetiläistä (joiden joukossa Choeyang Dorje, 30, Palden Gyatso, 32, Tenzin Yangzom ja hänen 4-kuukautinen vauvansa sekä munkit Sonam Lama ja Sechya Lama) on vangittuna Dili Bazaarin vankilassa ja kolmastoista tiibetiläinen (munkki Heruka) Kharin vankilassa Katmandussa, jossa hänen kerrotaan kärsivän 10 vuoden vankeusrangaistusta laittomasta oleskelusta Nepalissa. Pidätykset näyttäisivät olevan seurausta siitä, että Nepalin hallituksen ja Yhdistyneiden Kansakuntien pakolaisasioiden päävaltuutetun kirjoittamaton sopimus, joka takaa Kiinasta lähteville tiibetiläisille turvallisen kauttakulun Nepalin ja Intian välillä, ei päde toiseen suuntaan matkustaviin tiibetiläisiin eli niihin, jotka haluavat palata Tiibetiin. Kielto koskisi noin 3 000:tta tiibetiläistä, jotka aikovat palata Tiibetiin päätettyään opintonsa Intiassa. Mainitut 13 vangittua on tuomittu 1 5842 666 dollarin sakkoihin. Maksamalla sakon he välttäisivät vankilan, mutta sakkojen suuruus on selkeä osoitus Nepalin viranomaisten asenteen jyrkentymisestä: ne ovat selvästi yli kyseisten henkilöiden varojen. Onko komissio tietoinen näistä pidätyksistä ja Nepalin viranomaisten päätöksestä vastata tämänkaltaisin keinoin maan kautta kulkevien ulkotiibetiläisten tilanteeseen, kun he palaavat Kiinan miehittämän Tiibetin alueelle? Jos on, mitä aloitteita komissio on tehnyt, jotta kyseiset 13 tiibetiläistä pääsisivät vankilasta ja yleisemmin jotta voitaisiin välttää esteet tiibetiläisten kauttakululle Nepalissa? Christopher Pattenin komission puolesta antama vastaus (2. elokuuta 2002) Komissio ilmoittaa täten arvoisalle parlamentin jäsenelle Nepalin kautta matkustavien tiibetiläisten pidättämistä ja vangitsemista koskevan tiedustelunsa tulokset. Euroopan unionin Kathmandun edustustojen päälliköt ilmoittivat 12. heinäkuuta 2002 ulkoministeriölle (Joint Secretary Acharya) olevansa huolissaan Intiasta Nepalin kautta matkustavien tiibetiläisten kohtelusta. Ulkoministeriö ilmoitti edustustojen päälliköille ministeriöiden välisen tilapäiskomitean perustamisesta, jonka avulla asiaan pyritään löytämään nopeasti tyydyttävä ratkaisu. Yhdysvallat otti vastaavasti yhteyttä pääministeri Sher Bahadur Deubaan. Komission ja YK:n pakolaisjärjestön (UNHCR) paikallistoimiston välinen yhteydenpito on vahvistanut kirjoittamattoman sopimuksen, jolla sallitaan tiibetiläisten kauttakulku Intiaan myöntämällä heille asema person of concern. Tämä sopimus ei koske Intiasta tulevia henkilöitä, koska pakolaisjärjestö ei pysty neuvottelemaan tiibetiläisten alkuperämaahan paluuta koskevista ehdoista kyseisten kolmen maan kanssa (Intia, Nepal ja Kiina). Komissio on valmis tukemaan kaikkia mahdollisia aloitteita, joiden avulla Nepalin viranomaiset voisivat ottaa käyttöön joustavamman lähestymistavan paikallisten lakien noudattamisessa ottaen samalla huomioon humanitaariset näkökohdat ja ihmisoikeuksien kunnioittamisen. Komission edustusto ja paikalliset jäsenvaltioiden edustajat seuraavat läheltä asian kehitystä ja odottavat hallitukselta tasapuolista päätöstä. Parlamentin jäsenelle annetaan uusia tietoja heti kun se on mahdollista.